
Høringsinnspill fra Kulturalliansen
Statsbudsjettet 2026
Overføring fra spillemidler til statsbudsjett
I forslaget til Statsbudsjett for 2026 informerer kulturministeren om at hun starter på den lenge varslede oppryddingen av hvilke formål som finansieres over Statsbudsjettet og hvilke som finansieres av overskuddet fra Norsk Tipping. Dette har lenge vært etterlyst av en samlet stortingskomite, som har gitt signaler om at formål som staten har ansvar for bør finansieres over Statsbudsjettet. Ulike komitemedlemmer har hatt ulike oppfatninger om hvilke formål dette gjelder, men for de fleste har formål som arkiv, offentlige biblioteker og museer og den kulturelle skolesekken vært pekt på som statlige ansvarsområder. 

I forslaget til statsbudsjett for 2026 har regjeringen flyttet midler til arkivformål fra spillemidler til statsbudsjett (kap. 329 post 78). Dette er Kulturalliansen veldig glade for. Samtidig har regjeringen flyttet en rekke barne- og ungdomstiltak fra statsbudsjett til spillemidler. Dette tar vi til etterretning. Det vi ikke er glade for, er at summen av tiltak som flyttes inn i spillemidlene er større enn de som flyttes ut. Det betyr at andelen av spillemidler til kultur som går til frivilligheten igjen går ned. Dette er stikk i strid med intensjonen i Strategi for kulturfrivillighet, der det understrekes at disse midlene i hovedsak skal tilfalle kulturfrivilligheten.

Isteden ser vi at en stadig større andel av spillemidler til kulturformål brukes til å dekke formål som er statlig ansvar og burde dekkes i Statsbudsjettet. Dette gjelder for eksempel den kulturelle skolesekken, et statlig initiativ som bruker opp nesten en tredjedel av spillemidlene alene. 

Kulturalliansen ber om komiteens hjelp til å forsterke den påbegynte ryddingen, og gjøre plass for Museumstiltak (ca 30 millioner) på Statsbudsjettet under Museumstiltak til Kap. 328, post 70 Det nasjonale museumsnettverket eller Kap. 328, post 78 Museums- og kulturverntiltak

Midlene til dette mener vi er frigjort fra Kap. 325 Allmenne kulturformål Post 60 regionale kulturfond, som er kuttet fra 75 til 40 millioner. Kulturalliansen er sterkt kritisk til den typen uforutsigbar politikk som er blitt regionale kulturkretser til del. Det overraskende store tilskuddet som kom i 2025, har gitt fylkeskommuner over hele landet anledning til å rydde, restrukturere og til dels kutte i sine egne kulturtilskudd. Den nesten halveringen som er foreslått for 2026 gir derfor dobbel negativ effekt, idet fylkeskommunene hadde innstilt seg på en endring som nå blir reversert. 

De frigjorte midlene på spillemidlene kan da fordeles på formål som er desidert høyest prioritert fra en samlet kulturfrivillighet: Tilgang til mer egnede lokaler for kulturfrivilligheten, det vil si Desentraliserte tilskudd til kulturarenaer og Kulturrom.

Kulturalliansens ansvar og Regionale kulturkretser
Kap. 320, post 74 Tilskudd til organisasjoner og kompetansesentre m.m.
Et annet tiltak fra Strategi for kulturfrivilligheten er støtte til etablering av regionale representanter for kulturfrivilligheten. Kulturalliansen har mottatt såkornmidler for å etablere felles rammeverk, kartlegge regionale organisasjoner, drifte en styringsgruppe med paraplyene i kulturfrivilligheten. Vi engasjerte en prosjektleder som ledet utprøving av rammeverk og stiftelse av de tre første regionale kulturkretsene (Innlandet, Vestland og Trøndelag). Prosjektet har vært vellykket, og det er nå initiativer i gang i de fleste av landets fylkeskommuner for å etablere selvstendige regionale kulturkretser (Vestfold-Telemark, Østfold, Oslo, Akershus og Møre og Romsdal, i tillegg til de tre opprinnelige). Arbeidet er i gang, men trenger ressurser nasjonalt for ikke å stoppe opp og forvitre. Kulturalliansen er den organisasjonen både myndigheter og kulturfrivillighet peker på at skal ha ansvaret for oppgaven, men det makter vi ikke med dagens driftstilskudd på kr 1 825 000. Vil komiteen sikre regional representasjon for kulturfrivilligheten ber vi om at tilskuddet til vårt arbeid økes til 3 millioner kroner per år.

